— У беларускай гісторыі і культуры Полаччына займае асаблівае месца. Наша радзіма на працягу стагоддзяў дарыла свету славутых асветнікаў і мастакоў, дойлідаў і архітэктараў, паэтаў і пісьменнікаў. Мы адказныя, каб гэтая пераемнасць захоўвалася, — падзялілася ўражаннямі начальнік упраўлення па адукацыі Полацкага райвыканкама Ірына Драздова. — Таму для нас не проста прыемна, а важна і характэрна, калі полацкія мясцовыя ініцыятывы, сярод якіх і конкурс “Спадчына малой радзімы. Віцебшчына ў мініяцюры”, атрымліваюць развіццё і працяг на больш высокім узроўні, набываюць абласны і рэспубліканскі статус. Дарэчы, у раёне праект “Полацк вачыма дзяцей, або Горад у мініяцюры” працягваецца крыху ў іншым фармаце: сёлета мы рэалізавалі праект “Краіна майго дзяцінства”, удзельнікі якога ўвасобілі ў невялікіх арт-аб’ектах свае ўяўленні аб малой радзіме.